D เด้งแรง 7% หลัง Q3 พลิกกำไร 17 ลบ. พ่วงแจกปันผล 0.03 บ. XD 24 พ.ย.นี้
D ดีดแรง 7% หลังไตรมาส 3/65 พลิกกำไร 17 ลบ. อานิสงส์ลูกค้าคนไทยและต่างชาติเข้าใช้บริการสูงต่อเนื่อง พร้อมแจกปันผล 0.03 บ. ขึ้นเครื่องหมาย XD 24 พ.ย.นี้
D ดีดแรง 7% หลังไตรมาส 3/65 พลิกกำไร 17 ลบ. อานิสงส์ลูกค้าคนไทยและต่างชาติเข้าใช้บริการสูงต่อเนื่อง พร้อมแจกปันผล 0.03 บ. ขึ้นเครื่องหมาย XD 24 พ.ย.นี้
11 พ.ย. 2565

ผู้สื่อข่าวรายงานว่า วันนี้ (11 พ.ย.65) ราคาหุ้น บริษัท เดนทัล คอร์ปอเรชั่น จำกัด (มหาชน) หรือ D ณ เวลา 10:28 น. อยู่ที่ระดับ 5.55 บาท บวก 0.35 บาท หรือ 6.73% สูงสุดที่ระดับ 5.90 บาท ต่ำสุดที่ระดับ 5.50 บาท ด้วยมูลค่าการซื้อขาย 40.95 ล้านบาท

สำหรับผลการดำเนินงานงวดไตรมาส 3/65 และงวด 9 เดือนแรกของปี 65 มีกำไรสุทธิ ดังนี้

ทพ.พรศักดิ์ ตันตาปกุล ประธานเจ้าหน้าที่บริหาร D กล่าวถึงผลการดำเนินงานของบริษัทรวมบริษัทย่อย งวดไตรมาส 3/65 สิ้นสุดวันที่ 30 ก.ย.65 ว่า มีผลกำไรสุทธิ 16.7 ล้านบาท เพิ่มขึ้น 20.8 ล้านบาท หรือเพิ่มขึ้น 502% เมื่อเทียบจากงวดเดียวกันของปีก่อน และมีรายได้รวม 211.6  ล้านบาท เพิ่มขึ้น 71% เมื่อเทียบกับงวดเดียวกับของปีที่ผ่านมาที่มีรายได้ 88 ล้านบาท
โดยรายได้หลักของบริษัทมาจากการให้บริการทันตกรรม 143.8 ล้านบาท เพิ่มขึ้น  86.9 ล้านบาทหรือ 153% แบ่งเป็นรายได้ที่เติบโตจากในส่วนของลูกค้าคนไทย 76.5 ล้านบาท เพิ่มขึ้น 82% และเพิ่มขึ้น 7% จากไตรมาส 2/65 ส่วนรายได้จากลูกค้าต่างชาติ มีจำนวน  66.9 ล้านบาท เพิ่มขึ้น 340% และเพิ่มขึ้น 17% จากไตรมาส 2/65
ทั้งนี้การที่ผลประกอบการของบริษัทปรับตัวไปในทิศทางที่ดีขึ้นอย่างต่อเนื่อง เป็นผลมาจากประเทศไทยได้กลับเข้าสู่ภาวะปกติ มีการเดินทางท่องเที่ยวจากต่างชาติเพิ่มมากขึ้นจากการยกเลิกไทยแลนด์พาส เมื่อเดือน ก.ค. ที่ผ่านมา และการที่ภาครัฐให้การสนับสนุนการท่องเที่ยว รวมทั้งในส่วนของลูกค้าคนไทยคลายความกังวล จากการรับวัคซีนอย่างต่ำ 2 เข็ม จึงมั่นใจคลายความกังวล ได้กลับเข้ามาใช้บริการทันตกรรมกับกลุ่มบริษัทอย่างต่อเนื่อง
“จากการที่ประเทศไทยได้กลับเข้าสู่ภาวะปกติ ทำให้ไตรมาส 3 /65 รายได้ของธุรกิจให้บริการทันตกรรมเพิ่มขึ้น ทั้งกลุ่มลูกค้าคนไทยและลูกค้าต่างชาติ ทำให้กำไรไตรมาสนี้เติบโตสูง และสูงกว่าช่วงก่อนโควิด มั่นใจปีนี้รายได้โตตามเป้าหมาย 25% แน่นอน ตอนนี้เปิดให้บริการตามปกติครบทุกสาขา และยังคงให้ความสำคัญกับมาตรฐานความสะอาด ปลอดภัย เพื่อสร้างความมั่นใจให้กับผู้ใช้บริการ ไตรมาส 3 ปีนี้  มีลูกค้า visit volume ถึง 20,400 ครั้ง เพิ่มขึ้น 106% จากไตรมาส 3 / 64 ที่มีลูกค้า visit volume 9,885 ครั้ง และเพิ่มขึ้น 7% จากไตรมาส 2 ของปีนี้” ทพ.พรศักดิ์ กล่าว
ส่วนของผลการดำเนินการของโรงพยาบาลทันตกรรม กรุงเทพ อินเตอร์เนชั่นแนล หรือ BIDH ในไตรมาส 3/65 ได้สร้างรายได้ให้กับกลุ่มบริษัท เป็นจำนวน 27.7 ล้านบาท เติบโต 156% จากไตรมาส 3/64 ที่มีรายได้ 10.8 ล้านบาท และเติบโตเพิ่มขึ้น  10% จากไตรมาส 2/65 ที่มีรายได้ 25 ล้านบาท โดย BIDH เน้นกลุ่มลูกค้าคนไทยที่มีรายได้สูง ผู้บริหารชาวต่างประเทศที่อาศัยอยู่ในประเทศไทย (Expat) กลุ่มนักท่องเที่ยว (Tourist) ซึ่งเป็นกลุ่มลูกค้าที่มีกำลังซื้อสูง และเฉพาะไตรมาส 3/65  BIDH มีสัดส่วนรายได้จากลูกค้าต่างชาติ 52%
นอกจากนี้ในที่ประชุมคณะกรรมการบริษัท เมื่อวันที่ 10 พ.ย. 65 มีมติเห็นชอบอนุมัติจ่ายเงินปันผลระหว่างกาล ในอัตราหุ้นละ 0.03 บาท รวมเป็นเงินทั้งสิ้น 9.10 ล้านบาท ขึ้นเครื่องหมาย XD 24 พ.ย. 65 พร้อมกำหนดจ่ายปันผลภายในเดือนธ.ค. 65 ซึ่งเป็นการจ่ายปันผลครั้งที่ 2 ของปีนี้ รวมจ่ายปันผลทั้งปี 0.06 บาท เป็นเงิน 18.2 ล้านบาท